CELEX: 
Language: sk
Date: 2019-07-08 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení a opravuje nariadenie (ES) č. 29/2009, ktorým sa ustanovujú požiadavky na služby dátového spojenia pre spoločný európsky vzdušný priestor

VYKONÁVACIE NARIADENIE KOMISIE (EÚ) …/...
            
            
               z 8. 7. 2019,
            
            
               ktorým sa mení a opravuje nariadenie (ES) č. 29/2009, ktorým sa ustanovujú požiadavky na služby dátového spojenia pre spoločný európsky vzdušný priestor
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91
                  1
               , a najmä na jeho články 43 a 44,
            
            
               keďže:
            
            
               (1)V nariadení Komisie (ES) č. 29/2009
                  2
                sa ustanovujú požiadavky na koordinované zavádzanie služieb dátového spojenia pre dátovú komunikáciu zem-vzduch medzi dvoma bodmi.
            
            
               (2)Vzhľadom na problémy s prebiehajúcim zavádzaním dátového spojenia a prijaté nápravné opatrenia a uznávajúc cieľ, aby aspoň 75 % letov bolo vybavených kapacitou pre dátové spojenie, by sa mali zmeniť kritériá na udelenie výnimiek. Uvedené kritériá by mali zostať účinné a nemali by predstavovať neprimerané ekonomické zaťaženie pre konkrétne kategórie prevádzkovateľov, ktoré sa výrazne nižšou mierou podieľajú na celkovom počte letov. Mali by k nim patriť prevádzkovatelia lietadiel s inštalovanými systémami Future Air Navigation 1/A, prevádzkovatelia starších lietadiel a lietadiel určených na prepravu najviac 19 cestujúcich.
            
            
               (3)S cieľom aktualizovať nariadenie by sa mali v prílohe III k nariadeniu Komisie (ES) č. 29/2009 uviesť odkazy na zmeny prílohy 10 Medzinárodnej organizácie civilného letectva a vykonať rôzne redakčné opravy.
            
            
               (4)Vykonávacím nariadením Komisie (EÚ) 2015/310
                  3
                sa zmenil článok 3 nariadenia (ES) č. 29/2009, táto zmena sa však náležite nezohľadnila v zodpovedajúcich článkoch 6 a 8 nariadenia (ES) č. 29/2009. Toto opomenutie by sa malo napraviť.
            
            
               (5)Keďže týmto nariadením sa menia kritériá pre výnimky podľa článku 14 nariadenia Komisie (ES) č. 29/2009, je vhodné prispôsobiť podmienky uvedeného nariadenia aj článku 127 ods. 3 nariadenia (EÚ) 2018/1139 uvedenému v jeho článku 44.
            
            
               (6)Nariadenie Komisie (ES) č. 29/2009 by sa preto malo zodpovedajúcim spôsobom zmeniť.
            
            
               (7)Opatrenia stanovené v tomto nariadení sú v súlade so stanoviskom výboru zriadeného podľa článku 127 ods. 3 nariadenia (EÚ) 2018/1139,
            
            
               PRIJALA TOTO NARIADENIE:
            
            
               Článok 1
            
            
               Nariadenie (ES) č. 29/2009 sa mení takto:
            
            
               1.V článku 3 sa odsek 3 nahrádza takto:
            
         
         
            
               3. Odsek 2 sa neuplatňuje na:
            
            
               a)lietadlá s individuálnym osvedčením letovej spôsobilosti prvýkrát vydaným pred 1. januárom 1995;
            
            
               b)lietadlá s individuálnym osvedčením letovej spôsobilosti prvýkrát vydaným pred 31. decembrom 2003, ktorých prevádzka vo vzdušnom priestore uvedenom v článku 1 ods. 3 sa skončí pred 31. decembrom 2022;
            
            
               c)lietadlá s individuálnym osvedčením letovej spôsobilosti prvýkrát vydaným pred 1. januárom 2018 a vybavené pred týmto dátumom zariadením pre dátové spojenie vyhovujúcim požiadavkám jedného z dokumentov Eurocae, ktoré sú uvedené v prílohe III bode 10;
            
            
               d)lietadlá s maximálnou povolenou kapacitou sedadiel 19 cestujúcich alebo menej a s maximálnou vzletovou hmotnosťou 45359 kg (100 000 libier) alebo menej a s individuálnym osvedčením letovej spôsobilosti prvýkrát vydaným pred 5. februárom 2020;
            
            
               e)štátne lietadlá;
            
            
               f)lietadlá letiace vo vzdušnom priestore uvedenom v článku 1 ods. 3 na účely skúšok, doručenia alebo údržby alebo s dočasne nefunkčnými komponentmi dátového spojenia za podmienok uvedených v príslušnom zozname minimálneho vybavenia vyžadovanom podľa bodu 1 prílohy III.
            
            
               2.V článku 6 ods. 1, 2 a 3 sa odkazy na článok 3 ods. 2 a 3 nahrádzajú odkazmi na článok 3 ods. 2;
            
            
               3.V článku 8 ods. 1, 2 a 3 sa odkazy na článok 3 ods. 5 nahrádzajú odkazmi na článok 3 ods. 4;
            
            
               4.V článku 14 ods. 2 sa „článku 5 ods. 3 nariadenia (ES) č. 549/2004“ nahrádza „článku 127 ods. 3 nariadenia (EÚ) 2018/1139“;
            
            
               5.V článku 14 sa odsek 3 nahrádza takto:
            
            
               „3. Kritériá uvedené v odseku 1 sú:
            
            
               a)kombinácie typov/modelov lietadiel, ktoré dosiahnu koniec svojho produkčného cyklu a ktoré sa vyrábajú v obmedzenom počte, a
            
            
               b)kombinácie typov/modelov lietadiel, pri ktorých by vzhľadom na staré konštrukčné riešenie boli náklady na rekonštrukciu neúmerné.“;
            
            
               6.Príloha III sa nahrádza znením uvedeným v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 7. 2019
            
            
               
                     Za Komisiu
               
            
         
         
            
               
                     predseda
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  
                        Ú. v. EÚ L 212, 22.8.2018, s. 1.
               
               
                  
                     (2)
                  
                        Nariadenie Komisie (ES) č. 29/2009 zo 16. januára 2009, ktorým sa ustanovujú požiadavky na služby dátového spojenia pre spoločný európsky vzdušný priestor (Ú. v. EÚ L 13, 17.1.2009, s. 3).
               
               
                  
                     (3)
                  
                        Vykonávacie nariadenie Komisie (EÚ) 2015/310 z 26. februára 2015, ktorým sa mení nariadenie Komisie (ES) č. 29/2009, ktorým sa ustanovujú požiadavky na služby dátového spojenia pre spoločný európsky vzdušný priestor a ktorým sa zrušuje vykonávacie nariadenie (EÚ) č. 441/2014 (Ú. v. EÚ L 56, 27.2.2015, s. 30).
               
            
      
    ---documentbreak--- 
      
         
         
            
               PRÍLOHA 
            
            
               1. Ustanovenie ORO.MLR.105 prílohy III k nariadeniu Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky, alebo príloha 6 k dohovoru ICAO – Prevádzka lietadla, časť I, (Medzinárodná obchodná letecká doprava – letúny) (11. vydanie, júl 2018, vrátane zmeny č. 43), alebo príloha 6 k dohovoru ICAO – Prevádzka lietadla, časť II (Medzinárodné všeobecné letectvo – letúny) (desiate vydanie, júl 2018, vrátane zmeny č. 36).
            
            
               2. Kapitola 3 – Letecká telekomunikačná sieť, oddiel 3.5.1.1 Aplikácia „Context Management“ (riadenie kontextu), písmená a) a b), príloha 10 k dohovoru ICAO – Letecké telekomunikácie – zväzok III, časť I (komunikačné systémy pre digitálne údaje) (druhé vydanie, júl 2007, vrátane zmien č. 70 – 82).
            
            
               3. Kapitola 3 – Letecká telekomunikačná sieť, oddiel 3.5.2.2 Aplikácia „Komunikácia prostredníctvom dátového spojenia medzi riadiacim a pilotom“ (CPDLC), písmená a) a b), príloha 10 k dohovoru ICAO – Letecké telekomunikácie – zväzok III, časť I (komunikačné systémy pre digitálne údaje) (druhé vydanie, júl 2007, vrátane zmien č. 70 – 82).
            
            
               4. Kapitola 3 – Letecká telekomunikačná sieť, oddiely 3.3, 3.4 a 3.6 prílohy 10 k dohovoru ICAO – Letecké telekomunikácie – zväzok III, časť I (komunikačné systémy pre digitálne údaje) (druhé vydanie, júl 2007, vrátane zmien 70 – 82).
            
            
               5. Kapitola 6 – Digitálne spojenie zem-vzduch VKV (VDL) prílohy 10 k dohovoru ICAO – Letecké telekomunikácie – zväzok III, časť I (komunikačné systémy pre digitálne údaje) (druhé vydanie, júl 2007, vrátane zmeny č. 90).
            
            
               6. Kapitola 3 – Všeobecné postupy pre medzinárodné letecké telekomunikačné služby, oddiel 3.5.1.5 prílohy 10 k dohovoru ICAO – Letecké telekomunikácie – zväzok II (komunikačné postupy vrátane postupov so statusom PANS) (siedme vydanie, júl 2016, vrátane zmien č. 40 – 90).
            
            
               7. Kapitola 2 – Všeobecné – oddiel 2.26.3 prílohy 11 k dohovoru ICAO – Letecké prevádzkové služby (štrnáste vydanie, júl 2016, vrátane zmeny č. 50-A).
            
            
               8. Kapitola 6 – Požiadavky letových prevádzkových služieb na komunikácie – oddiel 6.1.1.2 prílohy 11 k dohovoru ICAO – Letové prevádzkové služby (štrnáste vydanie, júl 2016, vrátane zmeny č. 50-A).
            
            
               9. Eurocae ED-111, Funkčné špecifikácie pre pozemné zaznamenávanie CNS/ATM, júl 2002, vrátane zmeny č. 1 (30. 7. 2003).
            
            
               10. Eurocae ED-100 (september 2000) a ED-100A (apríl 2005), Požiadavky interoperability na aplikácie ATS využívajúce dátové spojenia ARINC 622.
            
            
               11. Eurocae ED-120 Norma pre požiadavky na bezpečnosť a výkon služieb dátového spojenia v leteckej prevádzke v rámci kontinentálneho vzdušného priestoru, uverejnená v máji 2004, vrátane zmeny 1 uverejnenej v apríli 2007 a zmeny 2 uverejnenej v októbri 2007.